આવેદન પત્રમાં કોંગ્રેસે રજૂઆત કરી છે કે, જિલ્લામાં ઘણા સમયથી આરોગ્ય સેવા કથળી હોવાનું જણાવી અદાણી સંચાલિત જી.કે. જનરલ હોસ્પિટલમાં ગરીબ દર્દીઓને પૂરતી રાહત ના મળતી હોવાનો આરોપ કર્યો છે. કોંગ્રેસે તેનું સંચાલન રાજ્ય સરકાર પરત લઈ લે તેવી માગ કરી છે. એ જ રીતે, જિલ્લાના પ્રાથમિક અને સામૂહિક આરોગ્ય કેન્દ્રોમાં અનેક જગ્યાએ ડૉક્ટરો નથી. સ્ટાફ અને દવાની પણ ઘટ છે. લોકોને મળવાપાત્ર સારવાર સરકાર તરફથી મળતી નથી અને સરકાર કચ્છને અન્યાય કરી રહી છે. જી.કે.માં બાળમૃત્યુદર અંગે તપાસ સમિતિએ કરેલી તપાસની તટસ્થતા સામે કોંગ્રેસે સવાલ ઉઠાવી ઉચ્ચકક્ષાની નિષ્પક્ષ તપાસ કરાવવા, છેલ્લાં 3 વર્ષમાં મૃત્યુ પામેલાં નવજાત શિશુઓના વાલીઓને રૂબરૂ મળી સાચી હકીકત મેળવવા, સારવારમાં બેદરકારી જણાય તો જવાબદારો સામે પગલાં લેવા, તપાસ સમિતિ કેટલાં ડૉક્ટર-સ્ટાફ તેમજ પીડિત પરિવારને મળી તેનો અહેવાલ સાર્વજનિક કરવા રજૂઆત કરી છે. જી.કે.ની ઘટના સંદર્ભે રાજ્યના આરોગ્ય મંત્રી અને આરોગ્ય કમિશનર પ્રજાને જવાબ આપે તેવી માંગ કરી છે. જી.કે. ઉપરાંત કચ્છના તમામ પીએચસી-સીએચસી સેન્ટરમાં નવજાત શિશુના મૃત્યુ સંદર્ભે તપાસ કરવા તેમજ દરેક તાલુકા મથકોના પીએચસી-સીએચસીમાં નવજાત શિશુ સંભાળ માટે ડૉક્ટર-સ્ટાફ અને દવાની વ્યવસ્થા કરવા કોંગ્રેસે માંગ કરી છે. કોંગ્રેસે દર મહિને આરોગ્ય સંબંધી પ્રશ્નો-સેવાઓ સંદર્ભે કલેક્ટરની હાજરીમાં લોકદરબાર યોજવા સૂચન કર્યું છે.